Kangen Band

Kangen Band inggih punika silih tunggil sekaa musik soroh pop melayu sané wénten ring Indonésia. Sekaa musik puniki kawentuk ring tanggal 4 Juli 2005 ring Bandar Lampung olih Dodhy Hardiyanto miwah sawitran-sawitrannyané.

 Lelintihan Sekaa 
Sadurung Dodhy Hardiyanto ngwentuk sekaa puniki antuk wastan Kangen, dané pinih riin madué sekaa antuk wastan Cleopatra, sekaa puniki sané dados pangawit kawéntenan Kangen Band. Wastan Kangen wantah wastan samaran saking Dodhy ritatkala nyihnayang angga ring anak tiosan. Formasi Cleopatra mabinayan sareng personil Kangen Band sané mangkin, sané pateh wantah basisnyané Bebe miwah Dodhy.

 Pamargin Sekaa 
Album kapertama Kangen Band inggih punika Tentang Aku, Kau & Dia (2007) miwah Yang Sempurna.

Silih tunggil tembang ring album puniki, Tentang Bintang miwah Selingkuh dados hit sané kasub ring kahuripan krama. Tiosan punika, Kangen Band taler prasida ngranjing dados Grup Band Tervaforit ring SCTV Awards 2007. Ring warsa sané pateh, dané dados bintang sinetron mamurda Aku Memang Kampungan, sané nyritayang indik pamargin karier sekaa puniki.

Ring warsa 2008, Kangen Band nyobiahang album sané kaping kalih inggih punika Bintang 14 Hari. Bintang 14 Hari ngicénin warna musik sané mabinayan antuk unsur Melayu miwah madaging unsur Jawa.

Ring tanggal 6 Mei 2009, Kangen Band nyobiahang album katiga sané mamurda Pujaan Hati, antuk hits single Terbang Bersamaku miwah Pujaan Hati.

Ring warsa 2022, Kangen Band nyobiahang malih single Cinta Sampai Mati sareng label Wahana Production sané sadurungnyané kabaktayang olih panembang anyar inggih punika Raffa Affar. Tembang puniki dados top trending #1 ring platform digital. Ring warsa sané pateh, Kangen Band nyobiahang single ka-16 sané mamurda Kamu Gila.

 Anggota Sekaa 

 Anggota mangkin 

 Andika Mahesa – vokalis utama (2005–2012, 2016–2018, 2020–mangkin)
 Dodhy Hardiyanto – gitaris utama, vokalis kedua (2005–2014, 2018–mangkin)
 Rustam Wijaya – gitaris ritme (2005–2018, 2020–mangkin)
 Novri Azwar – bassist (2005–2018, 2020–mangkin)
 Muhammad Bari Alfarizi – keyboard (2005–2018, 2020–mangkin)

 Anggota sadurungnyané 

 Reyhan Githa Umara – vokalis (2012–2016)
 Deden Hidayat – vokalis (2018–2020)
 Rina Avia – vokalis (2018–2020)
 Rezka Chaniago – gitaris utama (2012–2018)
 Enddru Hitaro – bassis (2018–2019)
 Risa Ismael – drummer (2018–2019)
 Baim Kurniawan – drummer (2005–2018, 2021–2022)

 Anggota tambahan 

 Eren Hill – Backing vokal (2005–mangkin)
 Soga Than – drummer (2022–mangkin)

 Pustaka